Cultură și mass-media

Trebuie să recunoaștem că trăim o perioadă a schimbărilor, nu numai pandemia este aceea care amenință planeta, ci și alte nenumărate semne ale Apocalipsei. După cum mai spuneam de curând, ghețarii amenință să acopere sub apă o parte din pământ, cutremurele să înghită regiuni întregi, clima este în schimbare, dar și omenirea. Neînțelegerile dintre generații se acutizează, o nervozitate generală îi frământă pe bieții muritori. Oare Pământul va dispărea și va trebui să ne adăpostim pe altă planetă?!

Până una alta, ne facem planuri, unele mai bune, altele, din păcate, cele mai multe, rele. Dacă ne gândim doar la soarta copiilor, care ba încep școala, ba continuă on line. Îmi amintesc de spusese lui Spiru Haret de prin 1895: „Cum arată astăzi școala, va arăta mâine țara”. Covid-ul ne arată că se adaptează, e mai inteligent decât oamenii, dacă nu ar fi existat posibilitatea de adaptare, de mult n-ar mai fi existat viață pe pământ. Așa că și noi trebuie să ne adaptăm. Totul se adaptează după cum ne dirijează Covid, da, spectacole on-line, care se desfășoară în săli goale, fără spectatori sau concerte în aer liber, de tipul „Vară Magică” desfășurat în fața Ateneului Român, cu un număr restrâns de public, care au continuat până târziu în luna noiembrie, cu cântăreți vestiți redând arii celebre din opere, spectacole care au putut fi urmărite pe posturile de televiziune, și mai continuă și acum pe TVR3. Voi încerca să semnalez câteva emisiuni culturale de pe posturile naționale de televiziune. În 18 ianuarie am aflat, tot pe TVR3, despre o inițiativă interesantă a Asociației DAFE din Târgul Mureș, care se străduiește să învingă pandemia cu diverse proiecte interesante de pildă: filme de animație pentru copii, realizate de artiști români și maghiari îmbinând tradiția cu modernismul, inspirate din basmele cu Făt Frumos, unde Zmeul este un virus (asemănător covid-ului) care amenință omenirea și, în fine, toate personajele au roluri în combaterea molimei. O caravană a străbătut diverse ținuturi, Covasna, Harghita tot perimetrul transilvan, chemând copiii și părinții la aceste proiecții făcute pe zidurile unor instituții. O formă de trăire interetnică și de adaptare la condițiile oferite de vremurile grele pe care suntem nevoiți să le străbatem. Pandemia ne-a unit pe toți și a dat naștere unei noi forme culturale. La Gala umorului de pe TVR2, pot fi urmărite medalioane cu Toma Caragiu, Stela Popescu și Arșinel, sau Stela și Ștefan Bănică, Puiu Călinescu ș.a., care își permiteau, pe vremea lui Ceaușescu glume cu aluzii mult mai curajoase decât cele care sunt îngăduite astăzi, în așa zisa democrație, în care cine îndrăznește să spună un adevăr, riscă cel puțin darea afară din instituția în care lucrează; pe drept cuvânt, după cum spunea George Orwell „În vremuri ale înșelătoriei universale, a spune adevărul e un act revoluționar”. De Ziua Culturii Române, 15 ianuarie, TVR2 a consacrat câte 5 minute, în două reprize, citirii unor versuri de Eminescu (de ex.: Mircea Albulescu: De ce nu-mi vii). Interesanta emisiune Garantat 100% a lui Cătălin Ștefănescu, găsește veșnic probleme interesante, la începutul lui ianuarie a avut loc o întâlnire cu echipa de arhitecți care ne reprezintă la Bienala de Arhitectură de la Veneția. Nu ne ducem la Veneția cu ce avem mai bun, spunea unul dintre interlocutori, ci cu problemele pe care le ridică viitorul. S-a discutat despre plecarea tinerilor din țară, pentru că aspiră la o viață mai bună dar, ei nu se rup de țară, se implică în problemele României, considerând că numai așa se poate realiza ceva. S-a discutat despre casele de la Govora care se dărâmă, despre stațiuni balneare care decad și alte probleme care-i frământă pe tineri. Iar emisiunea din 31 ianuarie, care a marcat a 20-a aniversare a acesteia, s-a bucurat de prezența distinsei doamne profesor Esther Perrel, scriitoare, autoare a unor cărți despre Psihologia sexului. O jumătate de oră de întrebări și răspunsuri, dialog purtat în limba engleză de modestul interlocutor poliglot, despre importanța sexului în viața unui cuplu, despre libertatea sexuală, despre modul în care știi să te faci de neînlocuit, nu prin sex ci și prin felul în care știi să pui problema, să nu pleci de la ideea că numai tu ai dreptate, să-ți privești partenerul ca pe un prieten pe care-l stimulezi cu discuții interesante din lumea artei, științei, muzicii, așa încât orice tentație l-ar atrage, nu te-ar putea înlocui pe tine. Am punctat doar câteva dintre emisiunile de mare ținută cultural-educativă, dar mai sunt și altele, cum ar fi Filmul de artă, care aduce în atenția telespectatorilor producții cu rol educativ; Moment Art, în care, după cum indică titlul, prezintă pe scurt un artist (ca în 14 ianuarie: Cucerzan și pictura lui modernistă); Cooltura, 10 din 10 – ambele prezentând personalități din lumea artei și culturii. Din 22 ianuarie, TVR3 ne bucură, în fiecare joi și vineri, cu minunata emisiune Spectacolul lumii, cea mai longevivă emisiune a televiziunii din perioada 1993-2005 (peste 400 de episoade), a neîntrecutului călător și povestitor care a fost Ioan Grigorescu. Născut în 1930, la Ploiești, fiul unui distiler la o rafinărie din Ploiești, iar la 80 de ani (30 mai 2011), când a murit, i-a fost îndeplinită dorința și a fost înmormântat, acasă la el, la Ploiești. De copil citea cu nesaț Ziarul științelor și călătoriilor, la care era abonat tatăl său și astfel i s-a născut dorința fierbinte de a călători. La începutul mileniului trei, ivindu-se această ocazie, pornea într-o călătorie în jurul lumii, care i-a marcat toată viața, ale cărei roade ni le-a lăsat nouă moștenire. Deviza lui călăuzitoare a fost: „Nu ne naștem pentru a fi, ne naștem pentru a deveni, a deveni oameni”. În prima emisiune transmisă în 22 ianuarie a.c., cu care a revenit pe ecranele noastre, a prezentat, cu deosebitul său talent de a trece de la zeii hinduși: Shiva, Vishnu, Brahma, la tradițiile românești, la cinstirea morților, țeserea covoarelor și alte nenumărate asemănări. „O călătorie înseamnă a te cunoaște pe tine însuți” și mai spunea că „înainte de a-i cunoaște pe alții, cunoaște-te pe tine însuți, cunoaște-ți propria ta țară”. Cu mâhnire declara că, în Indonezia mașina de cusut mai dăinuia încă atunci când o vizita el, iar la noi, generația în bluginși a urcat războiul de țesut al bunicii în pod. Iar în emisiunea din 29 ianuarie ne-a vorbit de cele 11 milioane de hectare de parcuri din Indonezia. Despre Maimuțele din Sumatra, macacii, care suiau cei 500 de metri, până în vârful cocotierilor, de unde aruncau stăpânului nucile, iar acesta, cu maceta, le încerca dacă sunt bune. Minunatele mirodenii: scorțișoara (scoarța unui copac), cuișoara, încărcate pe corăbii, din insulele Yava și Borneo, porneau spre Barcelona și Marsilia. Gustul piperului, al nucșoarei și al altor mirodenii, a dus la descoperirile din secolul al XVI-lea. Magelan pornind pe urmele lui Columb, a ajuns din greșeală în arhipelagul Filipinelor și, astfel Lumea Nouă, a început să-și primească, nu numai să dea; au primit cafeaua din America de sud și alte bunătăți, și nu numai. Vasco da Gama a deschis calea Olandezilor, care au introdus munca forțată și 4 secole de imperialism.

Beatrice Kiseleff

Contents